**ЭҺЭ, КЫЫС УОННА ЧАБЫЧАХ**

*Софрон Данилов*

Эhэ - Саха сирин тыатын саамай күүстээх, саамай суостаах кыыла. Эhэни охсуһан кыайар кыыл баара биллибэт. Ол да иhин буолуо, дьон эhэни
аатырбыт булчут эрэ кыайыан сөп диэн саныыллар. Ити сыыhа. Кыылы кытта күөн көрсөргө уҥуох улахана, илии эрчимэ эрэ быhаарбат. Ону мин дьүөгэм уон саастаах Даайыс кыыс чахчы дакаастаабыта. Чэ, ол маннык буолбута.

Даайыс сайын ахсын ыанньыксыт ийэтигэр көмөлөһөр. Арай биир күн саамай үүттээх ынахтара Маҥаачыйа күнүскү ыамҥа кэлбэтэх. Үөрүттэн быстан хаалбыт. Ийэтэ кыыhыгар эппит: ;

- Тукаам, Даайыс, «Соҕуруу өтөххө» баран көр эрэ. Маҥаачыйа онно хаалбыта буолаарай?

«Соҕуруу өтөх» диэн былыр хаһан эрэ ыал олоро сылдьыбыт сирин, куталаах күөл чугаһынааҕы томтору ааттыыллар. Онно кэҥэс соҕус эргэ хотон
баар. Кумаарга-куйааска cүөhү киирэн хорҕойдун диэн, сайын ол хотон аанын аһан, иhигэр түптэлээн кэбиhээччилэр.

Даайа чыпчаххай ылан, ол өтөххө тэбиммит. Тиийэн, хотону өҥөйбүтэ: ынаҕа суох эбит, хотон ортотугар нэhиилэ буруолуу сытар түптэ аттыгар
арай икки борооску мүлтүhэх кутуруктарынан дэйбиирдэнэ тураллар үhү.

Кыыс, хотон аттыгар туран, күн уотуттан ытыhынан чарапчылана-чарапчылана, тула көрбөхтөөбүт. Ол туран, туох эрэ лиhигирэс тыаhы ис-
тэн эргиллэ түспүтэ хотон муннугуттан Маҥаачыйа бу сулбу ыстанан тахсан кыыhы чуут түҥнэри көтө сыhан, иhирдьэ ойбут. Маҥаачыйы тилэх
баттаспытынан эмиэ туох эрэ күтүр баҕайы барыс гыммытыгар, кыыс куттанан, часкыйа түhэн баран, халҕанын харбаабытынан иhирдьэ ньимис гыммыт.

 Ынах самыытыттан хаан таммалыы-таммалыы, хотону түөрэ сүгэн кэбиhиэх курдук тиргиллэ сылдьыбыт. «Сүөhүгэ кэйдэрбит быhыылаах. Хайала-
ра кэйдэҕэй?» дии санаан, Даайа хотон түннүгүнэн
таhырдьаны өҥөйбүт. Ол көрбүтэ, арай, доҕоор, моонньо суох, бөп-бөкүнүк, хап-хара күтүр улахан кыыл хотон аанын утары икки кэлин атаҕар хороллон олорор эбит. «Эhэ!» диэн өйдөөт, кыыс чугурус гыммыт, куттанан сүрэҕэ доҕуурга иҥнибит туллук курдук тилигирээбит, кулгаана чуҥкунаабыт.

Даайа эhэ сибилигин баппаҕайынан халҕаны хайа охсон көтөн түһүө диэн уолуйан, иhийэн турбут. Эhэ киирдэр киирбэтэх. Онтон кыыс улам уоскуйан барбыт. Атаҕын төбөтүгэр үктэнэн, аа-дьуо сыбдыйан тиийэн, эмиэ түннүгүнэн көрбүтэ, эhэ кулгааҕын сахсырҕалар кычыгылаталларын икки илин атаҕынан «лап» гына охсо-охсо, эмиэ ааны өрө мыҥаан олорор.

 Даайа «дьэ бу хаайыыттан хайдах гынан быыhанабытый? » диэн санааҕа түспүт . «Ийэм миигин суохтуо. Көhүтэ сатаан баран, туох буолла диэн аны бэйэтэ манна кэлиэ. Оччоҕо эhэ ...» Кыыс эмиэ улам ыгылыйан, аны ийэтин туhугар кут-
таммыт. Ол туран муннукка эргэ чабычах элээмэтэ сытарыгар хараҕа иннибит уонна «эhэ уоттан өлөрдүү куттанар» диэн кимтэн эрэ истибитин өйдүү биэрбит.

Кыыс эргэ туос чабычаҕы ылан, ортотунан хайа тардан баран, түптэҕэ батары анньан туран, үрэн уоту күөдьүппүт. Хаппыт туос чабычах күлүм гына түспүт. Кыыс ааҥҥа тиийбит уонна, эмискэ халҕаны сэгэтэн, умайан күүдэпчилэнэр чабычаҕы
эhэ диэки элиппит.

Эhэ баҕайы соhуйбут курдук чабычаҕы хабан ылбыт. Онуоха, дьэ, били сымала быыстаах түүтэ умайан күлүбүрээбэтэх үhү дуо? Эhэ сүрдээх куһаҕаннык хаhыыра түhээт, сиргэ үҥкүрүйбэхтээбит, бүтүннүү умайан барбыт. Онтон ойон туран, улахан
баҕайы уот мээчик буолан бырдааттаан, күөл диэки ойуолуу турбут .

Даайа дьиэтигэр тиийэн: «Маҥаачыйы эhэ хаайбыт, мин эhэ түүтүн уоттаатым», - диэн кэпсээбитин ким да сэҥээрбэтэх. «Киhи сорукка ыыттаҕына, сүтэн хаалаҕын, түргэнник сылдьыбаккын» , - диэн, хата, ийэтиттэн мөҥүллүбүт. Дьэ онтон, Маҥаа-
чыйа самыытыгар эhэ тыҥыраҕын суола хаалбытын көрөн эрэ баран, кыыс этэрин итэҕэйбиттэр.

Киэhэ отчуттар, үлэлэриттэн кэлэн баран, куталаах күөлгэ киирэн, бүтүннүү хоруо буола кэриэрэн хаалбыт эhэ кутаҕа түhэн өлө сытарын булбуттар.